अल्बर्टा चाहे अलबर्टा () कनाडा देस के तेरह गो प्रांत आ राज्यक्षेत्र सभ में से एगो प्रांत हवे। ई पच्छिमी कनाडा के हिस्सा हवे आ तीन गो प्रेयरी प्रांत सभ में गिनल जाला। एकरा पच्छिम में ब्रिटिश कोलंबिया, उत्तर में नार्थवेस्ट टेरिटरी, पूरुब में सस्केचवान बाड़ें जबकि दक्खिन में ई अमेरिका के मोंटाना राज्य के साथे सीमा बनावे ला। ई कनाडा के दो गो अइसन प्रांत सभ में से एक हवे जे पूरा तरीका से जमीनी बाडर वाला हवें (दुसरका एकर पूरबी पड़ोसी सस्कैचवन हवे)। एह प्रांत के पूरबी हिस्सा ग्रेट प्लेन्स भूगोलीय क्षेत्र में आवे ला जबकि पच्छिमी हिस्सा रॉकी परबत सभ के सीमा वाला हवे। इहाँ के जलवायु मुख्य रूप से महादीपी जलवायु हवे हालाँकि, हवा के सूखापन के बदलाव के चलते मौसम में, खासतौर से तापमान में, तुरंत बदलाव होखे लें। एकरे पच्छिमी हिस्सा में मौसम में सीजनल बदलाव कुछ कम होखे लें, अक्सरहा बहे वाली चिनूक हवा के कारन।